विक्षिप्त युवक को पिता और भाइयों ने जिंदा जलाया  
लंबे समय तक इलाज कराने पर भी कोई सुधार न होने से परेशान होकर बाप और चार भाइयों ने मिलकर ओमपाल को कमरे में बंद कर दिया।
उत्तर प्रदेश के बुलंदशहर जनपद मुख्यालय से सटे ग्राम उटरावली में बुधवार देर शाम मानसिक रुप से विक्षिप्त एक युवक को उसी के पिता और चार भाइयों ने परेशान होकर जिंदा जला दिया। पुलिस ने तीन भाइयों को हिरासत में ले लिया जबकि बाप और एक अन्य भाई फरार है।  वरिष्ठ पुलिस अधीक्षक आरकेएस राठौर ने बताया कि उटरावली गांव में कोकपाल सिंह के पांच बेटों में सबसे छोटे बेटे ओमपाल सिंह की मानसिक हालत खराब थी। लंबे समय तक इलाज कराने पर भी कोई सुधार न होने से परेशान होकर कल शाम करीब साढ़े पांच बजे बाप और चार भाइयों ने मिलकर ओमपाल को कमरे में बंद कर दिया तथा वहां रखे सामान में आग लगा दी। आग ने इतना विकराल रुप धारण कर लिया कि आनन फानन में युवक का सारा शरीर जल गया।  युवक के चीखने पर ग्रामीण वहां आ गए परंतु तब तक ओमपाल मर चुका था। ग्रामीणों ने घटना की सूचना पुलिस को दी। पुलिस ने शव को कब्जे में लेकर मृतक के तीन भाइयों को हिरासत में ले लिया जबकि पिता और एक अन्य भाई फरार हो गया।